KIRJALLINEN KYSYMYS E-1719/02 esittäjä(t): André Brie (GUE/NGL) komissiolle. Varojen käyttö pk-yritysten (kolmesta) rahoitusvälineestä Saksan liittotasavallan viidessä uudessa osavaltiossa.



Virallinen lehti nro 137 E , 12/06/2003 s. 0021 - 0022



KIRJALLINEN KYSYMYS E-1719/02 esittäjä(t): André Brie (GUE/NGL) komissiolle (13. kesäkuuta 2002) Aihe: Varojen käyttö pk-yritysten (kolmesta) rahoitusvälineestä Saksan liittotasavallan viidessä uudessa osavaltiossa Kun otetaan huomioon vuoden 1998 kasvua ja työllisyyttä koskeva aloite, johon liittyen on perustettu mm. seuraavat kolme pk-yritysten rahoitusvälinettä: pk-yritysten takausjärjestelmä, ETF-käynnistysjärjestelmä ja eurooppalainen yhteisyritys (Joint European Venture), voiko komissio ilmoittaa, kuinka paljon varoja on ohjattu seuraaviin (Saksan liittotasavallan) osavaltioihin: - Mecklenburg-Vorpommern - Brandenburg - Berlin - Sachsen-Anhalt - Thüringen - Sachsen? Voiko komissio ilmoittaa tiedot rahoitusvälineittäin ja osavaltioittain sekä (mikäli mahdollista) esittää prosentuaalisen vertailun Saksan liittotasavallan entisiin osavaltioihin nähden? Pedro Solbes Miran komission puolesta antama vastaus (19. elokuuta 2002) Uusiin osavaltioihin ja Berliiniin sijoittautuneet pk-yritykset ovat saaneet pk-yritysten takausjärjestelmästä noin 4 100 luottoa. Niiden osuus kaikkien saksalaisille pk-yrityksille myönnettyjen luottojen kokonaismäärästä on 21,6 prosenttia. Pk-yrityksille myönnettyjen taattujen luottojen kokonaissumma on uusissa osavaltioissa yli 125 miljoonaa euroa (20,4 prosenttia koko Saksassa myönnetystä 615 miljoonan euron luottomäärästä). Saksalle myönnetty takausmäärä on 485 miljoonaa euroa, josta uusien osavaltioiden ja Berliinin osuus on 100,3 miljoonaa euroa eli 21 prosenttia. Tästä takaussummasta 245,5 miljoonaa euroa on Euroopan investointirahaston (EIR) yhteistakauksia. Tästä summasta 236,4 miljoonaa euroa oli 31. maaliskuuta 2002 myönnetty Deutsche Ausgleichsbankille (50-prosenttinen EIR-yhteistakaus 472,9 miljoonan euron takaukselle ja 591,1 miljoonan euron suuruiselle luotolle(1)) ja 9 miljoonaa euroa Kreditanstalt für Wiederaufbaulle (75-prosenttinen EIR-yhteistakaus 12 miljoonan euron takaukselle ja 24 miljoonan euron suuruiselle luotolle(2)). Takausten jakautuminen osavaltioittain esitetään taulukoissa, jotka toimitetaan suoraan arvoisalle parlamentin jäsenelle ja Euroopan parlamentin pääsihteeristöön. ETF-käynnistysjärjestelmän nojalla tehtiin sijoituksia kolmeen pääomasijoitusrahastoon, jotka ovat tarjonneet varoja alkupääomaksi pääasiassa Saksassa. Näistä kolmesta rahastosta yhden varat on kokonaan sijoitettu. Yhteisön osallistumisesta kyseiseen rahastoon päätettiin vuoden 1998 lopulla. Toisen rahaston ensimmäisestä rahoituskierroksesta päätettiin vuoden 2000 puolivälissä, ja sille myönnetyistä varoista on tähän mennessä käytetty noin puolet. Osallistumisesta kolmanteen rahastoon päätettiin toukokuun 2002 puolivälissä. Rahoituskierrosta ei ole tähän mennessä saatu päätökseen. Näin ollen vertailukelpoista tietoa vanhojen ja uusien osavaltioiden prosenttiosuuksista on saatavilla vain yhdestä rahastosta. Kyseinen rahasto on käyttänyt yhteisön varoja 8,8 miljoonaa euroa (22,4 prosenttia 39 miljoonan euron kokonaispääomasta) ja sijoittanut 27 portfolioyhtiöön. Näistä 25 on sijoittautunut Saksaan ja kaksi Sveitsiin. Näistä 25 portfolioyhtiöstä kolmella (12 prosentilla) on pääkonttori parlamentin jäsenen mainitsemissa osavaltioissa (kahdella Berliinissä ja yhdellä Sachsenissa). Nämä kolme yritystä ovat saaneet pääomasijoitusrahastolta varoja yhteensä 1,3 miljoonaa euroa. Eurooppalainen yhteisyritysohjelma (JEV) kannustaa pk-yrityksiä perustamaan monikansallisia yhteisyrityksiä unionin jäsenvaltioissa ja Euroopan talousalueella. Yhteisön osuudella on tarkoitus kattaa yhteisyrityksen perustamiskustannukset (valmistelu- ja investointituki). JEV-ohjelmasta tuetaan myös tilaisuuksia, joissa kannustetaan pk-yrityksiä yhteistyöhön yhteisyritysten perustamiseksi ja tiedotetaan pk-yrityksille JEV-ohjelmasta (markkinointituki). Tähän mennessä JEV-ohjelman alusta lähtien uusien osavaltioiden ja Berliinin hakijoille on annettu rahoitusta 188 750 euroa. Varat maksetaan erinä hankkeiden edistyessä. Valmistelu- ja investointitukea sekä markkinointitukea koskevat taulukot toimitetaan suoraan arvoisalle parlamentin jäsenelle ja Euroopan parlamentin pääsihteeristöön. (1) Deutsche Ausgleichsbank (DtA) myöntää vastuuvapauden 80 prosentille luoton määrästä. Tätä osittaista takausta koskee Euroopan investointirahaston 50-prosenttinen takaus. (2) Kreditanstalt für Wiederaufbau (KfW) myöntää 50-prosenttisen vastuuvapauden, jota koskee Euroopan investointirahaston 75-prosenttinen takaus.